༄༅། །མུ་གུ་ལུང་གི་ཕུག་པ་བཅུ་གསུམ་གྱི་ངོས་འཛིན་བཞུགས།། ན་མོ་གུ་རུ་བུདྡྷ་དྷྭ་ཛ་ཡེ། ཨོཾ་སྭསྟི་སིདྡྷི། རྗེ་བཙུན་འབྲོག་མི་ལོ་ཙཱ་བ་དེ་ཉིད་ཀྱི་ལམ་འབྲས་སོགས་གདམས་པ་ཟབ་མོ་དར་བར་མཛད་ནས་འགྲོ་བ་མང་པོ་སྨིན་གྲོལ་ལ་བཀོད་པའི་གནས་མཆོག་དམ་པ་མུ་གུ་ལུང་ཞེས་པ་ནི། རྗེ་ག་ཡ་དྷ་ར་ལྷ་རྩེའི་བྲག་ཕུག་ཏུ་བཞུགས་པའི་ཚེ། གཙང་ཆབ་ཀྱི་སྒྲ་ལ་མུག་ཏི་ཞེས་པ་ཡང་ཡང་བྱུང་བས། སྒྲ་དེ་གང་ནས་བྱུང་བརྟག་པ་མཛད་པས་མུ་གུ་ལུང་གི་ཆུ་ལས་བྱུང་བ་དགོངས་པས་ངོ་མཚར་གསུངས་ཤིང་འབྲོག་མི་དང་མཇལ་བའི་རྟེན་འབྲེལ་འགྲིགས། མུག་ཏི་ཞེས་པ་རྣམ་པར་གྲོལ་ཅེས་འབྱུང་བའི་གསང་སྔགས་ཀྱི་གནས་ཁྱད་པར་ཆེ་བ་དེ་ལ། སྒྲ་དེས་ག་ཡ་དྷ་ར་ལ་ལུང་བསྟན་པས་མུ་གུ་ལུང་ཟེར་བ་ཡིན་ཚོད་དུ་གདའ། བསྒྲུབ་གནས་དངོས་ལ་ཕུག་ཆེན་ངོ་མཚར་ཅན་བཅུ་གསུམ་ཡོད་དེ། དཔོན་སློབ་ལམ་འབྲས་གནང་བའི་ཐོག་མར་འབྲེལ་བརྟག་པའི་ཚེ། དང་པོ་རྗེ་ག་ཡ་དྷ་རའི་གཟིམ་ཁང་ཀརྨ་ཕུག གཉིས་པ་དེའི་འོག་རྗེ་འབྲོག་མིའི་གཟིམ་ཕུག་བདེ་གསལ་མི་རྟོག་ཕུག གསུམ་པ་གསང་བདག་ཕྱག་ན་རྡོ་རྗེས་འབྲོག་མི་ལ་ཞལ་དངོས་སུ་བསྟན་ནས་གསང་སྔགས་ཀྱི་བདག་པོར་བྱིན་གྱིས་བརླབས་པའི་གནས་ཕྱག་ན་རྡོ་རྗེ་ཕུག བཞི་པ་སློབ་དཔོན་དཔའ་བོ་རྡོ་རྗེས་རྒྱ་གར་ནས་ཉི་ཟེར་ལ་ཆིབས་ནས་བྱོན་ཏེ་ལོ་གསུམ་བཞུགས་ནས་རིན་ཆེན་འབར་བ་བརྩམས་པའི་གནས་དཔའ་བོ་རྡོ་རྗེ་ཕུག ལྔ་པ་རྣམ་སྲས་ཕྱག་མཛོད་ཕུག དྲུག་པ་བཙུན་མོ་རྒྱུ་ལམ་ཕུག བདུན་པ་ཆང་ར་བདུད་རྩི་ཕུག བརྒྱད་པ་གཡོས་ར་ནག་ཚང་ཕུག དགུ་པ་གུར་བརྟག་གསང་གསུམ་སོགས་རྒྱུད་ཀྱི་རྒྱལ་པོ་དུ་མ་དང་། བསྟན་བཅོས་རྣམ་པར་དག་པ་བསམ་གྱིས་མི་ཁྱབ་པའི་འགྱུར་མཛད་པའི་གནས་ཏེ་སྒྲ་བསྒྱུར་ལོ་ཙཱ་ཕུག བཅུ་པ་པཎ་ཆེན་ག་ཡ་དྷ་ར་དང་། འབྲོག་མི་ལོ་ཙཱ་བ་གཉིས་ཀྱིས་གསང་སྔགས་ཀྱི་ཁྱད་ཆོས་སྨིན་བྱེད་ཀྱི་དབང་ལམ་ཐམས་ཅད་ཀྱི་གཙོ་བོར་མཛད་ནས་དབང་བཞི་ཡོངས་སུ་རྫོགས་པར་བསྐུར་བའི་གནས་ཏེ་དབང་བསྐུར་བྱིན་རླབས་ཕུག ཕུག་པ་རྣམས་ཀྱི་ནང་ནས་འདི་མཆོག་ཏུ་འཛིན་ནོ། །བཅུ་གཅིག་པ་རྒྱུད་མན་ངག་རྣམས་ཀྱིས་སྐལ་ལྡན་གྱི་གདུལ་བྱ་སྨིན་གྲོལ་ལ་འགོད་པའི་འཆད་ཉན་མཛད་པའི་གནས་ཏེ་ཆོས་སྒྲ་སྒྲོགས་པ་ཕུག བཅུ་གཉིས་པ་མཁའ་སྤྱོད་བདེ་ལྡན་ཕུག བཅུ་གསུམ་པ་ཕྱག་ཆེན་བཀྲ་ཤིས་ཕུག་གོ །འདི་ལ་དབུས་པ་གྲོད་པ་ཕུག་ཀྱང་ཟེར། དེ་ལྟར་ཕུག་པ་བཅུ་གསུམ་གྱི་ངོས་འཛིན་འདི། འཇམ་དབྱངས་ས་ལོའི་གསུང་བཞིན་དཔལ་ས་སྐྱ་པ་ཆེན་པོ་སྔགས་འཆང་ངག་གི་དབང་པོ་ཀུན་དགའ་རིན་ཆེན་གྱིས་མུ་གུ་ལུང་ཞིག་གསོས་མཛད་དུས་ཕུག་པ་རྣམས་ལ་ཁ་བྱང་དུ་གནས་དེ་ཉིད་དུ་འདེབས་པར་མཛད་པ་ལས། སླར་ཡང་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་བར་སྐབས་སུ་དཔེ་མ་དག་པ་རྒྱ་འབྱམས་སུ་སོང་འདུག་པ་ལ་ཞུས་དག་བགྱིས་པ་ལགས།། །།དགེའོ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།